b'\n_START_ARTICLE_\nIlja Ilji\xc4\x8d Me\xc4\x8dnikov\n_START_SECTION_\nMladost\n_START_PARAGRAPH_\nMe\xc4\x8dnikov je bil sin \xc4\x8dastnika carske garde in je imel najbolj\xc5\xa1o vzgojo, ki jo je lahko dala carska Rusija. Ko je kon\xc4\x8dal \xc5\xa1tudij na Univerzi v Harkovu, je odpotoval v Nem\xc4\x8dijo, da bi nadaljeval \xc5\xa1tudij. Eden izmed njegovih u\xc4\x8diteljev v Nem\xc4\x8diji je bil tudi nem\xc5\xa1ki zoolog Karl Theodor Ernst von Siebold._NEWLINE_Leta 1867 se je vrnil v Rusijo in dobil akademski polo\xc5\xbeaj na novi Univerzi v Odesi. Slabovidnost, neukro\xc4\x8den temperament in te\xc5\xbeke delovne razmere v carski Rusiji so mu grenile \xc5\xbeivljenje. Po smrti \xc5\xbeene leta 1873 se je posku\xc5\xa1al zatrupiti, vendar je strup zaradi enkratne prevelike koli\xc4\x8dine izbruhal.\n_START_SECTION_\nMe\xc4\x8dnikovo raziskovanje belih krvni\xc4\x8dk\n_START_PARAGRAPH_\nLeta 1882 se je odlo\xc4\x8dil, da se bo posvetil raziskovanju: svoje delovno mesto na Univerzi v Odesi je zapustil in ustanovil zasebni laboratorij z namenom raziskovanja na podro\xc4\x8dju primerjalne embriologije. Zanimala ga je tudi prebava in ko je delal s preprostimi \xc5\xbeivalmi, natan\xc4\x8dneje z morskimi zvezdami, je opazil, da vsebujejo na pol samostojne celice, ki sicer nimajo neposredne vloge pri prebavi, so pa sposobne pou\xc5\xbeiti majhne del\xc4\x8dke. Kakr\xc5\xa1nakoli po\xc5\xa1kodba teh \xc5\xbeivalic je takoj privabila omenjene celice na kraj dogajanja._NEWLINE_Me\xc4\x8dnikov je prenesel svoja opazovanja na bolj zapletene \xc5\xbeivali in dokazal, da prej omenjenim celicam v \xc5\xbeivalski krvi (vklju\xc4\x8dno \xc4\x8dlove\xc5\xa1ki) ustrezajo bele krvni\xc4\x8dke. Njihova funkcija je po\xc5\xbeiranje bakterij. Zberejo se na kraju oku\xc5\xbebe in to, kar se dogaja potem, je bitka med bakterijami in celicami, ki jih je Me\xc4\x8dnikov imenoval fagociti (celice po\xc5\xbeiralke). Ko fagociti propadejo, iz njih nastane gnoj. Me\xc4\x8dnikov je menil, da imajo bela krvna telesca pomembno vlogo pri odpornosti organizma proti oku\xc5\xbebi in bolezni. Ko so Rudolfu Virchowu, nem\xc5\xa1kemu patologu pokazali fagocite, nanj niso naredili nobenega vtisa: Me\xc4\x8dnikovu pa to ni vzelo poguma in je raziskoval naprej.'